b'\n_START_ARTICLE_\nJussi H\xc3\xa4nninen\n_START_PARAGRAPH_\nJuho (Jussi) Alfred H\xc3\xa4nninen (7. toukokuuta 1896 Lepp\xc3\xa4virta \xe2\x80\x93 25. joulukuuta 1980 Helsinki) oli suomalainen j\xc3\xa4\xc3\xa4k\xc3\xa4rimajuri. H\xc3\xa4nen vanhempansa olivat asioitsija Jeremias H\xc3\xa4nninen ja Anna Lovisa Kansanen. H\xc3\xa4net vihittiin avioliittoon vuonna 1930 Taimi Maria Kaivolan kanssa.\n_START_SECTION_\nOpinnot\n_START_PARAGRAPH_\nH\xc3\xa4nninen k\xc3\xa4vi kansakoulun ja suoritti yksityisesti viidennen luokan Joensuun lyseossa vuonna 1926. Suojeluskuntain p\xc3\xa4\xc3\xa4llyst\xc3\xb6koulun kurssin H\xc3\xa4meenlinnassa h\xc3\xa4n suoritti vuosina 1919\xe2\x80\x931920 ja reserviupseeritutkinnon Kadettikoulussa vuonna 1920 sek\xc3\xa4 komppanianp\xc3\xa4\xc3\xa4llikk\xc3\xb6kurssin Suojeluskuntain p\xc3\xa4\xc3\xa4llyst\xc3\xb6koulussa vuonna 1932. H\xc3\xa4n k\xc3\xa4vi my\xc3\xb6s luutnanttikurssin vuonna 1938.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nH\xc3\xa4nninen ty\xc3\xb6skenteli liikeapulaisena ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 1. hein\xc3\xa4kuuta 1916, josta h\xc3\xa4net siirrettiin 5. lokakuuta 1916 pataljoonan 3. komppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nH\xc3\xa4nninen palveli sis\xc3\xa4llissodan j\xc3\xa4lkeen koulutusaliupseerina 3. J\xc3\xa4\xc3\xa4k\xc3\xa4rirykmentin (tunnettiin my\xc3\xb6hemmin nimell\xc3\xa4 Savon j\xc3\xa4\xc3\xa4k\xc3\xa4rirykmentti n:o 3) 9. komppaniassa. Vakinaisesta palveluksesta h\xc3\xa4n erosi 16. helmikuuta 1919 ja siirtyi Suojeluskuntaj\xc3\xa4rjest\xc3\xb6n palvelukseen ja h\xc3\xa4net sijoitettiin paikallisp\xc3\xa4\xc3\xa4llik\xc3\xb6ksi 1. maaliskuuta 1919 alkaen Lepp\xc3\xa4virran suojeluskuntaan, josta h\xc3\xa4net siirrettiin 21. kes\xc3\xa4kuuta 1920 paikallisp\xc3\xa4\xc3\xa4llik\xc3\xb6ksi Marttilan suojeluskuntaan ja edelleen 1. lokakuuta 1920 alkaen Joensuun kaupungin suojeluskunnan paikallisp\xc3\xa4\xc3\xa4llik\xc3\xb6ksi. Suojeluskunnasta h\xc3\xa4n erosi ja siirtyi rajavartiolaitoksen palvelukseen 1. lokakuuta 1921 ja h\xc3\xa4net sijoitettiin Joensuun rajavartiostoon ja m\xc3\xa4\xc3\xa4r\xc3\xa4ttiin nuoremmaksi upseeriksi, ja edelleen 1. huhtikuuta 1922 alkaen 1. komppanian p\xc3\xa4\xc3\xa4llik\xc3\xb6ksi ja 1. lokakuuta 1924 alkaen talousp\xc3\xa4\xc3\xa4llik\xc3\xb6ksi sek\xc3\xa4 1. helmikuuta 1930 alkaen Joensuun rajavartioston adjutantiksi. Joensuun rajavartiostosta h\xc3\xa4net komennettiin Lapin rajavartioston talousp\xc3\xa4\xc3\xa4llik\xc3\xb6n teht\xc3\xa4viin 6. hein\xc3\xa4kuuta 1930 ja h\xc3\xa4n oli komennuksella 25. syyskuuta 1930 saakka. Joensuusta h\xc3\xa4net siirrettiin Lapin rajavartiostoon 28. helmikuuta 1931 ja h\xc3\xa4net sijoitettiin aluksi nuoremmaksi upseeriksi 3:een komppaniaan ja my\xc3\xb6hemmin 26. elokuuta 1931 alkaen samaan teht\xc3\xa4v\xc3\xa4\xc3\xa4n 4. komppaniaan, kunnes erosi rajavartiostosta ja liittyi uudelleen Suojeluskuntaj\xc3\xa4rjest\xc3\xb6n palvelukseen 31. joulukuuta 1931 ja h\xc3\xa4net sijoitettiin Pohjolan suojeluskuntapiirin 15. alueen p\xc3\xa4\xc3\xa4llik\xc3\xb6ksi.\n_START_SECTION_\nTalvi- ja jatkosota\n_START_PARAGRAPH_\nH\xc3\xa4nninen osallistui talvisotaan Ylim\xc3\xa4\xc3\xa4r\xc3\xa4isten harjoitusten aikana Petsamon Komppanian p\xc3\xa4\xc3\xa4llikk\xc3\xb6n\xc3\xa4 Osasto B:ss\xc3\xa4 Rovaniemen harjoituskeskuksen komentajana (tunnettiin my\xc3\xb6hemmin nimill\xc3\xa4 Erillis-pataljoona 19 ja Erillis-pataljoona 26). H\xc3\xa4n osallistui talvisodan taisteluihin Joutsij\xc3\xa4rvell\xc3\xa4, P\xc3\xa4\xc3\xa4vaara\xe2\x80\x93Valtonen-akselilla ja M\xc3\xa4rk\xc3\xa4j\xc3\xa4rvell\xc3\xa4. V\xc3\xa4lirauhan aikana h\xc3\xa4n toimi aluksi samassa teht\xc3\xa4v\xc3\xa4ss\xc3\xa4, mutta siirrettiin aluksi 12. Prikaatin 2. pataljoonan ja my\xc3\xb6hemmin 3. pataljoonan komentajaksi ollen samalla aluep\xc3\xa4\xc3\xa4llikk\xc3\xb6n\xc3\xa4 Pohjolan suojeluskuntapiiriss\xc3\xa4 ja Pohjois-Savon suojeluskuntapiirin 16. alueella. Jatkosodan puhjettua h\xc3\xa4net komennettiin Jalkav\xc3\xa4kirykmentti 30:n 2. pataljoonan komentajaksi ja osallistui taisteluihin J\xc3\xa4nisj\xc3\xa4rvell\xc3\xa4 Sortavalassa, It\xc3\xa4-Karjalassa, Vahoij\xc3\xa4rvell\xc3\xa4, Uutj\xc3\xa4rvell\xc3\xa4, Pyh\xc3\xa4j\xc3\xa4rvell\xc3\xa4, Latvan asemalla, Uudessasel\xc3\xa4ss\xc3\xa4 ja Syv\xc3\xa4rill\xc3\xa4, Karjalankannaksella Leitimoj\xc3\xa4rvell\xc3\xa4 ja Juustilassa. Sotien j\xc3\xa4lkeen h\xc3\xa4n toimi j\xc3\xa4rjestelyteht\xc3\xa4viss\xc3\xa4 Kuopion sotilaspiirin esikunnassa, kunnes erosi vakinaisesta palveluksesta vuonna 1945 ja siirtyi hoitamaan pientilaansa Lepp\xc3\xa4viralle. Talon pidon ohella h\xc3\xa4n ty\xc3\xb6skenteli Lepp\xc3\xa4virran KOP:n johtajana vuosina 1949\xe2\x80\x931956.'